SL Uradni list Evropske unije L 16/34

SKLEP KOMISIJE

z dne 17. januarja 2014

o priglasitvi prehodnega nacionalnega načrta iz člena 32 Direktive 2010/75/EU Evropskega parlamenta in Sveta o industrijskih emisijah, ki ga je predložila Slovaška republika

(notificirano pod dokumentarno številko C(2014) 59)

(Besedilo v slovaškem jeziku je edino verodostojno)

(2014/25/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1) ter zlasti drugega pododstavka člena 32(5) Direktive,

ob upoštevanju naslednjega:

(1) Slovaška republika je v skladu s prvim pododstavkom člena 32(5) Direktive 2010/75/EU 8. januarja 2013 Komisiji predložila svoj prehodni nacionalni načrt (v nadaljnjem besedilu: PNN) (2).

(2) Komisija je med oceno popolnosti PNN odkrila nekaj neskladnosti med seznamom naprav, vključenih v PNN, in napravami, ki jih je Slovaška republika vključila v svoj popis emisij za leto 2009 na podlagi Direktive 2001/80/ES Evropskega parlamenta in Sveta (3).

(3) V dopisu z dne 12. junija 2013 (4) je Komisija od slovaških organov zahtevala, naj potrdijo, da so bili agregacijska pravila iz člena 29 Direktive 2010/75/EU in opredelitev „obratovalnih ur“ iz člena 3(27) Direktive 2010/75/EU pravilno uporabljeni. Komisija je prav tako zahtevala, naj predložijo dodatne podatke, zlasti pojasnilo morebitnih neskladnosti med PNN in popisom emisij na podlagi Direktive 2001/80/ES.

(4) Slovaška republika je predložila dodatne informacije v dopisu z dne 27. junija 2013 (5).

(5) Na podlagi analize posodobljenih podatkov je Komisija v dopisu z dne 23. julija 2013 (6) od slovaških organov zahtevala, naj potrdijo, da v PNN ni bila vključena nobena od naprav, za katere je veljalo izvzetje iz člena 4(4) Direktive 2001/80/ES. Komisija je od slovaških organov prav tako zahtevala, naj preverijo več mejnih vrednosti emisij, uporabljenih za izračune, in da predložijo dokaze o izpolnjevanju meril za njihovo uporabo.

(6) Slovaška republika je v dopisu z dne 16. avgusta 2013 (7) Komisijo obvestila, da sta bili iz PNN umaknjeni dve napravi. Glede naprave „U.S. Steel Košice, s.r.o., boilers K1-K5“ je Slovaška republika pojasnila, da je za del naprave več let veljalo izvzetje iz člena 4(4) Direktive 2001/80/ES, vendar je bil ta del leta 2010 prenovljen. Trdila je, da se ta naprava zato lahko vključi v PNN. Slovaška republika je predložila tudi več popravljenih mejnih vrednosti emisij, vendar za dve napravi ni predložila utemeljitve uporabe posebnih mejnih vrednosti emisij.

(7) Komisija je v dopisu z dne 27. septembra 2013 (8) Slovaško republiko obvestila, da v skladu s členom 32(1)(d) Direktive 2010/75/EU in na podlagi predloženih informacij naprave „U.S. Steel Košice, s.r.o., boilers K1-K5“, za katere del je veljalo izvzetje iz člena 4(4) Direktive 2001/80/ES, ni mogoče vključiti v PNN. Komisija je od slovaških organov tudi zahtevala, naj predložijo dodatne informacije glede vsebnosti pepela v tekočem gorivu, ki se uporablja v dveh napravah, za kateri je bila uporabljena mejna vrednost emisij za prah v višini 100 mg/Nm3.

(8) Slovaška republika je v dopisu z dne 30. septembra 2013 (9) Komisijo obvestila, da je bila mejna vrednost emisij za prah, uporabljena za obe napravi, zmanjšana na 50 mg/Nm3. Slovaška republika je predložila dodatne informacije, da bi utemeljila trditev, da za napravo „U.S. Steel Košice, s.r.o., boilers K1-K5“ ne velja člen 32(1)(d) Direktive 2010/75/EU in da se lahko vključi v PNN.

(9) Po srečanju slovaških organov in predstavnikov Komisije 11. oktobra 2013 je Slovaška republika v dopisu z dne 17. oktobra 2013 (10) nadalje pojasnila stanje naprave „U.S. Steel Košice, s.r.o., boilers K1-K5“ z informacijo, da je izvzetje iz člena 4(4) Direktive 2001/80/ES veljalo le za en kotel, in s predložitvijo podrobnega tehničnega opisa vseh sprememb v zvezi z navedenim kotlom med njegovo prenovo leta 2010. Tako je bilo pojasnjeno, da je bil leta 2010 v napravi „U.S. Steel Košice, s.r.o., boilers K1-K5“ po popolni odstranitvi in nadomestitvi kotla, za katerega je veljalo izvzetje iz člena 4(4) Direktive 2001/80/ES, zgrajen popolnoma nov kotel. To pomeni, da za zadevno napravo ne velja člen 32(1)(d) Direktive 2010/75/EU in da se v skladu z Izvedbenim sklepom Komisije 2012/115/EU (11) lahko vključi v PNN.

(10) Komisija je PNN ocenila v skladu s členom 32(1), (3) in (4) Direktive 2010/75/EU ter z Izvedbenim sklepom 2012/115/EU.

(11) Komisija je zlasti preučila skladnost in pravilnost podatkov, predpostavk in izračunov, uporabljenih za določitev prispevka vsake kurilne naprave, zajete v PNN, k zgornjim mejam emisij iz PNN, ter analizirala, ali vsebuje naloge in z njimi povezane cilje, ukrepe in časovne okvire za doseganje teh ciljev ter mehanizem spremljanja za oceno skladnosti v prihodnje.

(12) Na podlagi predloženih dodatnih informacij je Komisija ugotovila, da so bile zgornje meje emisij za leti 2016 in 2019 izračunane z uporabo ustreznih podatkov in formul ter da so izračuni pravilni. Slovaška republika je predložila dovolj informacij glede ukrepov, ki bodo uvedeni za dosego zgornjih mej emisij, in spremljanja ter poročanja Komisiji o izvajanju PNN.

(13) Komisija je zadovoljna, da so slovaški organi upoštevali določbe, navedene v členu 32(1), (3) in (4) Direktive 2010/75/EU ter v Izvedbenem sklepu 2012/115/EU.

(14) Izvajanje PNN ne bi smelo posegati v drugo veljavno nacionalno zakonodajo in zakonodajo Unije. Slovaška republika bi morala zlasti pri določanju posameznih pogojev v dovoljenjih za kurilne naprave, zajete v PNN, zagotoviti, da ni ogrožena skladnost z zahtevami iz, med drugim, Direktive 2010/75/EU, Direktive 2008/50/ES Evropskega parlamenta in Sveta (12) in Direktive 2001/81/ES Evropskega parlamenta in Sveta (13).

(15) V skladu s členom 32(6) Direktive 2010/75/EU mora Slovaška republika o vseh naknadnih spremembah PNN obvestiti Komisijo. Komisija bi morala oceniti, ali so te spremembe skladne z določbami iz člena 32(1), (3) in (4) Direktive 2010/75/EU ter Izvedbenega sklepa 2012/115/EU –

SPREJELA NASLEDNJI SKLEP:

Člen 1

1. Na podlagi člena 32(1), (3) in (4) Direktive 2010/75/EU ter Izvedbenega sklepa 2012/115/EU ni nobenih ugovorov proti prehodnemu nacionalnemu načrtu, ki ga je Slovaška republika priglasila Komisiji 8. januarja 2013 v skladu s členom 32(5) Direktive 2010/75/EU in kakor je bil spremenjen v skladu z dodatnimi informacijami, poslanimi 27. junija 2013, 16. avgusta 2013, 30. septembra 2013 in 17. oktobra 2013 (14).

2. Seznam naprav, zajetih v prehodnem nacionalnem načrtu, onesnaževala, za katera so te naprave zajete, in veljavne zgornje meje emisij so določeni v Prilogi.

3. Slovaška republika mora kljub temu, da njeni organi izvajajo prehodni nacionalni načrt, še vedno zagotavljati skladnost z določbami Direktive 2010/75/EU v zvezi z emisijami iz posameznih kurilnih naprav, ki so zajete v načrtu, in z drugimi ustreznimi akti okoljske zakonodaje Evropske unije.

Člen 2

Komisija oceni, ali bodo morebitne poznejše spremembe prehodnega nacionalnega načrta, ki jih bo priglasila Slovaška republika, v skladu z določbami iz člena 32(1), (3) in (4) Direktive 2010/75/EU ter Izvedbenega sklepa 2012/115/EU.

Člen 3

Ta sklep je naslovljen na Slovaško republiko.

V Bruslju, 17. januarja 2014 Za Komisijo Janez POTOČNIK Član Komisije

(1) UL L 334, 17.12.2010, str. 17.

(2) Komisija je uradno obvestilo Slovaške republike prejela po elektronski pošti 9. januarja 2013 in ga evidentirala pod referenčno številko Ares(2013)25811. V dopisu z dne 9. januarja 2013 (evidentiranem pod referenčno številko Ares(2013)40113) je Komisija od slovaških organov prejela pojasnilo, da zaradi tehničnih težav s sistemom IT konec leta 2012 elektronske različice PNN ni bilo mogoče dostaviti Komisiji pred 1. januarjem 2013, vendar je bila ponovno poslana takoj, ko je sistem IT spet deloval.

(3) Direktiva 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav (UL L 309, 27.11.2001, str. 1).

(4) Ares(2013)1636798.

(5) Ares(2013)2533608.

(6) Ares(2013)2741492.

(7) Ares(2013)3001466.

(8) Ares(2013)3122053.

(9) Ares(2013)3198587.

(10) Ares(2013)3322372.

(11) Izvedbeni sklep Komisije 2012/115/EU z dne 10. februarja 2012 o določitvi pravil glede prehodnih nacionalnih načrtov iz Direktive 2010/75/EU Evropskega parlamenta in Sveta o industrijskih emisijah (UL L 52, 24.2.2012, str. 12).

(12) Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).

(13) Direktiva 2001/81/ES Evropskega parlamenta in Sveta z dne 23. oktobra 2001 o nacionalnih zgornjih mejah emisij za nekatera onesnaževala zraka (UL L 309, 27.11.2001, str. 22).

(14) Komisija je prečiščeno različico PNN evidentirala 7. oktobra 2013 pod referenčno številko Ares(2013)3198587.